
	Parlamentul României
Camera Deputaţilor


	COMISIA PENTRU ADMINISTRAŢIE PUBLICĂ, AMENAJAREA TERITORIULUI ŞI ECHILIBRU ECOLOGIC

Nr. 26/133/14.06.2012                                 

PL-x 191/2012



Către,

BIROUL PERMANENT AL

CAMEREI DEPUTAŢILOR

Vă înaintăm, alăturat, Raportul asupra proiectului de Lege privind completarea art.28 al Legii nr.340/2004, trimis Comisiei pentru administraţie publică, amenajarea teritoriului şi echilibru ecologic pentru dezbatere în fond, în procedură obişnuită, cu adresa nr. PL.x 191 din 29 mai 2012, înregistrată cu nr.26/133 din 31 mai 2012. 

PREŞEDINTE,

Bogdan CANTARAGIU

	Parlamentul României

	COMISIA PENTRU ADMINISTRAŢIE PUBLICĂ, AMENAJAREA 
TERITORIULUI ŞI ECHILIBRU ECOLOGIC

Nr. 26/133/14.06.2012                                   

PL-x 191/2012


R A P O R T 
asupra proiectului de Lege privind completarea art.28 al Legii nr.340/2004

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic a fost sesizată, spre dezbatere, în fond, în procedură obişnuită, cu proiectul de Lege privind completarea art.28 al Legii nr.340/2004, trimis cu adresa nr.PL.x 191 din 29 mai 2012 şi înregistrată cu nr. 26/133 din 31 mai 2012. 


Conform dispoziţiilor art.75 din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
Consiliul Legislativ a avizat favorabil, cu observaţii şi propuneri, iniţiativa legislativă, conform avizului nr.1244 din 24.11.2011.
Senatul a adoptat proiectul de Lege în şedinţa din 21 mai 2012, (adoptat în condiţiile art.115, alin.(5), teza a III-a din Constituţia României). 

Proiectul de lege are ca obiect de reglementare completarea art.28 din Legea nr.340/2004 privind prefectul şi instituţia prefectului, republicată, cu modificările şi completările ulterioare, în sensul ca, în unităţile administrativ-teritoriale în care persoanele aparţinând unei minorităţi naţionale au o pondere mai mare de 20%, prefectul să dispună prin ordin ca inscripţiile din sediile
serviciilor publice deconcentrate să fie realizate şi în limba minorităţii naţionale respective şi, de asemenea, să fie angajate persoane care cunosc limba minorităţii naţionale respective în toate acele funcţii care au relaţie cu publicul. Totodată, se preconizează să se facă toate demersurile de către conducătorii instituţiilor respective pentru garantarea folosirii limbii minorităţii naţionale în scris şi oral.

În conformitate cu prevederile art. 61 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a examinat propunerea legislativă sus menţionată, în şedinţa din 14 iunie 2012. 

Din numărul total de 29 membri ai Comisiei pentru administraţie publică, amenajarea teritoriului şi echilibru ecologic au participat la dezbateri 29 deputaţi. 
La dezbateri a participat, în calitate de invitat, conform prevederilor art.54 şi 55 din Regulamentul Camerei Deputaţilor, republicat, doamna Irina Alexe – Sef Departament Relaţia cu Parlamentul din cadrul Ministerului Administraţiei şi Internelor.


În urma examinării intervenţiei legislative şi a opiniilor exprimate de către membrii Comisiei pentru administraţie publică, amenajarea teritoriului şi echilibru ecologic, s-a hotărât, cu unanimitate de voturi, respingerea  proiectul de Lege privind completarea art.28 al Legii nr.340/2004, din următoarele considerente:

· Conducătorii serviciilor publice deconcentrate se numesc şi se eliberează din funcţie de către ministru, astfel că şi competenţa sancţionării acestora aparţine tot ministrului. În aceste condiţii, prefectul nu ar putea să sancţioneze conducătorii serviciilor deconcentrate, ci doar să propună sancţionarea acestora.
· Reprezentantul Ministerului Administraţiei şi Internelor nu a avut obiecţii asupra oportunităţii acestei intervenţii legislative, dar a precizat că nu-i este locul în Legea nr.340/2004 ci în Legea nr.215/2001 a administraţiei publice locale care stabileşte reguli referitoare la dreptul cetăţenilor aparţinând unei minorităţi naţionale de a folosi limba maternă, ceea ce ar face ca aceste reglementări să constituie obiectul unei alte propuneri legislative.

În raport de obiectul şi conţinutul său, proiectul de lege face parte din categoria legilor organice.


PREŞEDINTE,




SECRETAR,

   Bogdan CANTARAGIU


   Gheorghe CIOCAN
Consilier, Sofia Chelaru

